
           REPUBLIKA HRVATSKA

VUKOVARSKO-SRIJEMSKA ŽUPANIJA

                 OPĆINA LOVAS

     OPĆINSKO VIJEĆE

KLASA: 551-01/22-01/01

URBROJ: 2196-17-01-22-1

U Lovasu, __. studenog 2026.

Na temelju članka 17. Zakona o socijalnoj skrbi (“Narodne novine” Republike Hrvatske broj 18/22, 46/22, 119/22, 71/23, 156/23 i 61/25) te članka 30. Statuta Općine Lovas (“Službeni vjesnik” Vukovarsko-srijemske županije br. 04/21, 08/25 i 14/25), Općinsko vijeće Općine Lovas na svojoj 13. sjednici održanoj u Lovasu, dana __. studenog 2026. godine, donosi

PRIJEDLOG - ODLUKA
o socijalnoj skrbi 

I. OPĆE ODREDBE 
Članak 1.

Ovom Odlukom utvrđuju se prava iz socijalne skrbi koja osigurava Općina Lovas (u daljnjem tekstu: Općina), korisnici socijalne skrbi, uvjeti ostvarivanja prava iz socijalne skrbi i postupak za ostvarivanje tih prava.
Izrazi koji se koriste u ovoj Odluci, a imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.
Sredstva za ostvarivanje pomoći propisanih ovom odlukom osiguravaju se u proračunu Općine osim ako je zakonom ili drugim propisom određeno da se ostvaruju na teret Proračuna Republike Hrvatske te na teret drugih pravnih ili fizičkih osoba. 
II. KORISNICI SOCIJALNE SKRBI 
Članak 3.
Pojam korisnika socijalne skrbi (u daljnjem tekstu: korisnik) određen je Zakonom i ovom Odlukom. 

Članak 4.
 Naknadu za troškove stanovanja ostvaruju korisnici zajamčene minimalne naknade određeni Zakonom. 
Ostala prava socijalne skrbi utvrđena ovom Odlukom, ostvaruju državljani Republike Hrvatske s prebivalištem na području Općine Lovas, ako ovom Odlukom u određenom slučaju nije drugačije određeno.

III. PRAVA IZ SOCIJALNE SKRBI 
Članak 5.

Temeljem Zakona, ovom se Odlukom utvrđuju prava iz socijalne skrbi, kako slijedi:

 1. Naknada za troškove stanovanja. 

Ostala prava koja se utvrđuju ovom Odlukom su:
1. Jednokratna naknada, 

2. Pogrebni troškovi 
3. Drugi oblici pomoći koje su od interesa za Općinu 
4. Dodjela poklon paketa djeci
1. PRAVA TEMELJEM ZAKONA O SOCIJALNOJ SKRBI
Naknada za troškove stanovanja
Članak 6.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.
Troškovi stanovanja odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja priznaje se korisniku zajamčene minimalne naknade (samcu ili kućanstvu) u visini 30% iznosa zajamčene minimalne naknade priznate samcu odnosno kućanstvu.
Općina može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

Općina može odobriti naknadu za troškove stanovanja i do iznosa zajamčene minimalne naknade kada se po mišljenju tijela nadležnog za pitanja iz područja socijalne skrbi samo na taj način može izbjeći odvajanje djece od roditelja.

Pravo na troškove ogrjeva kao dio troškova stanovanja ostvaruje korisnik zajamčene minimalne naknade pod uvjetima i na način utvrđen Zakonom.

Naknada za troškove stanovanja isplaćivati će se mjesečno na račun korisnika.
Prava iz ove Odluke vezana za podmirenje troškova stanovanja ostvaruju se za tekući mjesec ukoliko je zahtjev podnesen do 15. u mjesecu, a ukoliko je podnesen nakon 15., korisnok ostvaruje pravo od početka sljedećeg mjeseca.
Članak 7.
Općina u svom proračunu osigurava sredstva za ostvarivanje prava za podmirenje troškova stanovanja pod uvjetima i na način propisan Zakonom i ovom Odlukom.

Dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.
Članak 8.

Postupak za ostvarivanje prava na naknadu za troškove stanovanja pokreće se podnošenjem zahtjeva Jedinstvenom upravnom odjelu.

Podnositelj je dužan uz zahtjev dostaviti sljedeće priloge:

· dokaz  o prebivalištu (osobna iskaznica)

· rješenje o ostvarenju prava na zajamčenu minimalnu naknadu,

· presliku bankovne kartice ili potvrdu banke o IBAN računu,

· izjava  (za korisnike koji se griju na drva)

· privolu za obradu osobnih podataka u svrhu ostvarenja prava iz zahtjeva.

Članak 9.
Korisnik naknade za troškove stanovanja dužan je obavijestiti Jedinstveni upravni odjel Općine Lovas o svakoj promjeni koja utječe na daljnje korištenje prava na naknadu za troškove stanovanja ili na visinu priznatog iznosa naknade za troškove stanovanja, najkasnije u roku od osam dana od dana nastanka promjene.

Na temelju obavijesti korisnika ili na temelju podataka pribavljenih po službenoj dužnosti Jedinstveni upravni odjel Općine Lovas će donijeti novo rješenje samo ako su se promijenile okolnosti o kojima ovisi priznavanje prava ili visina priznatog iznosa naknade za troškove stanovanja.
Ako zbog promijenjenih okolnosti korisnik ne ispunjava uvjete za daljnje korištenje prava, pravo prestaje s danom nastanka promijenjenih okolnosti.

2. OSTALA PRAVA

Jednokratna naknada
Članak 10.

Jednokratna novčana naknada priznaje se samcu ili kućanstvu koje zbog trenutačnih materijalnih teškoća i životnih okolnosti na koje ne može utjecati, nije u mogućnosti podmiriti osnovne životne potrebe i troškove nastale zbog školovanja djeteta, liječenja, bolesti ili smrti člana obitelji, elementarnih nepogoda, gubitka posla i slično.

Istoj osobi ili obitelji jednokratna novčana pomoć može biti dodijeljena najviše jedan puta godišnje i to u najvišem pojedinačnom iznosu od 70,00 eura, osim u izuzetno izvanrednim situacijama kada iznos može biti i veći od 70,00 eura, a najviše do iznosa od 660,00 eura.

Odluka Općinskog načelnika iz prethodnog stavka nije upravni akt.

Članak 11.
Jednokratna naknada se doznačava na račun podnositelja, a ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski, ista se može uplatiti i direktno na račun određenog dobavljača, pružatelja usluga ili drugog subjekta.

Pravo na jednokratnu naknadu ne može istovremeno ostvariti više osoba iz iste obitelji/kućanstva.
U pravilu se jednokratna naknada istoj osobi, obitelji odnosno kućanstvu može dodijeliti jednom godišnje, a u naročito opravdanim slučajevima prema procjeni Općinskog načelnika može se dodijeliti i više puta godišnje.

Članak 12.

Postupak za ostvarivanje prava na jednokratnu naknadu pokreće se podnošenjem zahtjeva Općinskom načelniku.

Podnositelj je dužan uz zahtjev dostaviti sljedeće priloge:

· potvrdu o prebivalištu, 

· dokaz o broju članova obitelji podnositelja zahtjeva (preslike osobnih iskaznica za sve članove obitelji, odnosno rodni list ili domovnica za članove obitelji koji nemaju osobnu iskaznicu),

· dokumentacija kojom se dokazuju navodi iz zahtjeva za koju namjenu se traži financijska pomoć (preslika novije liječničke dokumentacije iz koje je vidljivo o kojoj bolesti se radi, potvrda liječnika da podnositelj zahtjeva sam snosi troškove skupog liječenja, potvrda o nezaposlenosti, zapisnik nadležnog tijela o događaju i sl.) 

· presliku bankovne kartice ili potvrdu banke o IBAN računu,
· po potrebi druga dokumentacija.
Općinski načelnik će utvrditi opravdanost navoda iz zahtjeva te iznos jednokratne naknade, zavisno o osiguranim sredstvima u proračunu Općine i složenosti potrebe korisnika.

Pogrebni troškovi
Članak 13.

Pomoć za podmirenje pogrebnih troškova može se odobriti za pogreb osobe koju nema tko sahraniti ili je osoba nepoznata, koja to pravo ne može ostvariti temeljem Zakona o socijalnoj skrbi ili na temelju drugih propisa, a imala je prebivalište na području Općine.
Pomoć za podmirenje pogrebnih troškova može se izuzetno odobriti i za podmirenje troškova pogreba osobe čiji su članovi obitelji ili obveznici uzdržavanja ispunili uvjete za ostvarivanje prava na ovu vrstu pomoći odnosno koji nisu u mogućnosti osobnim radom osigurati sredstva za zadovoljavanje osnovnih životnih potreba.
Pogrebni troškovi uključuju: prijevoz umrle osobe do groblja, opremanje minimalnom pogrebnom opremom, grobno mjesto ukoliko je potrebno te uslugu ukopa.
Općinski načelnik odlukom odlučuje o pravu na ovakav oblik pomoći.
Drugi oblici pomoći od interesa za Općinu
Članak 14.

Općina može priznati i druge oblike pomoći koje su od interesa za Općinu, a njima se neposredno ostvaruju socijalne potrebe građana, pod uvjetom da su planirane u Proračunu Općine. 
Dodjela poklon paketa djeci

Članak 15.

Pravo na dodjelu poklon paketa povodom blagdana Božića ostvaruju sva djeca od rođenja do školske dobi i školska djeca od 1. do 8. razreda osnovne škole s prebivalištem na području Općine.
Vrijednost poklon paketa utvrdit će odlukom Općinski načelnik za svaku tekuću godinu.

IV. RAD ZA OPĆE DOBRO BEZ NAKNADE
Članak 16.
Općina će organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koji je korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade. Obveza se ne odnosi na osobe iz članka 26. Zakona.

U radovima za opće dobro bez naknade osobe iz stavka 3. ovog članka mogu sudjelovati od 60 do 90 sati mjesečno.

Općina surađuje sa Zavodom u provođenju mjera rada za opće dobro bez naknade sukladno članku 38. Zakona.

V. NADLEŽNOST I POSTUPAK 
Članak 17.

Postupak za ostvarivanje prava iz socijalne skrbi utvrđenih ovom Odlukom pokreće se na zahtjev stranke ili po službenoj dužnosti. 
Članak 18.

Tijela nadležna za provođenje postupka o pravima utvrđenim ovom Odlukom su Jedinstveni upravni odjel Općine Lovas i Općinski načelnik.

Članak 19.
O priznavanju  prava propisanih člankom 6. i člankom 12. ove Odlukom u prvom stupnju rješenjem odlučuje Jedinstveni upravni odjel Općine Lovas.
O žalbi protiv rješenja iz prethodnog stavka odlučuje nadležno upravno tijelo Vukovarsko-srijemske županije.
VI. PRIJELAZNE I ZAVRŠNE ODREDBE

Članak 20.

Na pitanja koja nisu regulirana ovom Odlukom na odgovarajući način primjenjuju se odredbe Zakona.
Članak 21.

Danom stupanja na snagu ove Odluke prestaje važiti Odluka o socijalnoj skrbi („Službeni vjesnik“ Vukovarsko-srijemske županije broj 30/22) i Odluka o izmjenama i dopunama Odluke o socijalnoj skrbi („Službeni vjesnik“ Vukovarsko-srijemske županije broj 20/26).
Članak 22.

Ova Odluka stupa na snagu osmog dana od dana objave u „Službenom vjesniku“ Vukovarsko-srijemske županije.

